चट्टग्राम पहाड़ी क्षेत्र
चट्टग्राम पहाड़ी क्षेत्र (अंग्रेज़ी: Chittagong Hill Tracts, बंगाली: পার্বত্য চট্টগ্রাম), जिसे ऐतिहासिक रूप से सी०ऍच०टी० (CHT) भी कहते थे, दक्षिणपूर्वी बांग्लादेश में बर्मा की सीमा के साथ स्थित एक क्षेत्र है। यह बांग्लादेश का एकमात्र पहाड़ी क्षेत्र है और उस देश का एकलौता क्षेत्र है जहाँ मूल रूप से बौद्ध धर्मियों व हिन्दुओं की बहुसंख्या है। सन् १९८४ तक यह एक ज़िला था लेकिन उस वर्ष में इसका तीन ज़िलों में विभाजन कर दिया गया: खग्रचारी, रंगमती और बंदरबन। प्रशासनिक दृष्टि से यह चट्टग्राम विभाग का हिस्सा है। यह चकमा समुदाय की मातृभूमि है।